Vuê al cole il cuarantesim inovâl dai 6 di Mai dal 1976, di chê gnot segnade des scjassadis violentis dal taramont, de distruzion, de muart, de disperazion.
In tancj di lôr in chescj dîs a scrivin, a contin, a ricuardin, a pensin a ce che al è stât in chê gnot e a ce che al è vignût dopo: la muart, la distruzion, il corot, la pôre, ma ancje la cussience, la dignitât e la volontât di tornâ a tirâsi sù e di tornâ a fâ sù ce che al jere stât sdrumât, scjassât, disfat.
In tancj di lôr a scrivin, a contin, a ricuardin e a pensin robis une vore bielis e profondis. Cun dut che si dîs “repetita iuvant” o vin miôr di no tornâ a ripeti, magari in maniere mancul fuarte e crodibile, robis che su chei fats e su chel argoment a son za stadis scritis e ditis cul cûr e cul sintiment. Lis scoltìn e lis leìn cun rispiet, cun atenzion, cun amirazion, cun condivision e salacor cuntune cierte braùre.
Cundut achel, a cjalâ cemût che e cor la a machine des celebrazions, magari cussì no, si à la impression che e sedi ancje une vore di retoriche vueide e fofe, cun personaçs che di chê a son autentics professioniscj e che si jemplin la bocje di orcolats in chê stesse maniere che in altris ocasions si le àn jemplade di fufignis e macacadis (e cul pericul di stramudâ une robe serie, grande, teribile e impuartantone intune ocasion di autopromozion, intun spetacul clopadiç, intune overdose di autoreferenzialitât e di lûcs comuns).
La zornade di di vuê e ufrìs une ocasion grandonone par no pierdi di viste la impuartance di chescj dîs di memorie e di riflession e duncje par no sbrissâ te (auto)celebrazion vueite.
Chi di pôc al rive in Friûl il president de Republiche Taliane, Sergio Mattarella. Al sarès ben che al mancul cualchidun dai sindics, dai sorestants regjonâi e di chês altris personalitâts che lu incuintraran, a Glemone, a Vençon, a Udin o inaltrò, i dessin il lôr benvignût ancje par furlan e tes altris lenghis “altris” dal Friûl.
E sarès une maniere di palesâ cussience e dignitât. E sarès une ocasion par palesâ – e par domandâ – rispiet.
Rivaraial a fâlu cualchidun? O sperìn propit di sì, ancje parcè che nol è cussì dificil. Al jere za sucedût cualchi an indaûr, e di chel o vevin scrit, cemût che podês lei achì da pît.
FORME E SOSTANCE. IL “BEAU GESTE” DI SHAURLI CUN NAPOLITANO: UNE OASI TAL DESERT?
Ats simbolics, documents e «cjacaris e distintîf»
«Sâr President, benvignût in Friûl. Gospod Predsednik, dobrodošli v Furlaniji. Sehr geehrter Herr Präsident, willkommen in Friaul». Il President de Republiche Taliane al è vignût in Friûl e lu àn saludât in tancj di lôr: la int e i sorestants. Nol sarès stât mâl che cualchidune des autoritâts di chenti e ves dât il benvignût ae cjarie plui alte dal Stât ancje par furlan, par sloven e par todesc.
Al varès parût bon sei par pandi in maniere plui cjalde e plui rapresentative il bon acèt pal ospit de bande de nestre int, sei par fâi onôr ae persone e ae istituzion e mostrâ che la plui part di nô – lu confermin ancje i scandais fats in chescj ultins agns cul jutori de aministrazion regjonâl – o sin di lenghe furlane, di lenghe slovene o di lenghe todescje e cun chest o volin jessi citadins talians cun dignitât e dirits compagns di chei altris, daûr di ce che e dîs la Costituzion, a tacâ dai principis di fonde che si cjatin tai siei articui 2, 3 e 6. E ricuardâ ancje che cheste specificitât, in dì di vuê ancjemò di plui che tal passât, e je la fonde de autonomie speciâl de regjon Friûl-VJ, intant che par chest la nestre int e à vût patît a fuart la ditature fassiste ma e à ancje scombatût, cun fuarce e cun soference particolârs, pe liberazion e pe costruzion de Republiche che vuê Giorgio Napolitano al è il so president.
Magari cussì no, a Udin, a Glemone, a Dieç, a Cjargnà e a Pordenon, nissun dai sorestants al à rivât a fâ un pensament e duncje une azion di cheste fate. Par fortune, impen, a Faedis al è sucedût. Cun di fat, il sindic al à ricuardât, doprant ancje furlan e sloven, la specificitât dal so Comun (e o pensìn che se al fos stât sindic di Tarvis o Malborghet, al varès saludât ancje par todesc).
Cristiano Shaurli al à fat ancje alc di plui, sei cul so discors, coret te analisi storiche e te prospetive, sei cul fat che i à consegnât a Napolitano un document, prontât dal Comitât/Odbor/Komitaat/Comitato 482, che al ten dongje associazions e altris entitâts des minorancis linguistichis furlane, slovene e gjermaniche dal Friûl. Te sô letare vierte, il Comitât al domande l’intervent dal president, tant che “garant de Costituzion”, par che a vegnin metudis in vore ad in plen lis leçs di tutele e duncje par che a vegnin garantîts pardabon chei dirits ricognossûts in tiermin formâi de Leç fondamentâl de Republiche e di ches altris normis specifichis, cemût che a domandin ancje in Europe.
Chel di Faedis al è un at piçul, ma al devente grandonon denant dal cidinôr e de cjacaris di tancj di lôr.
In chescj dîs, par esempli, al è tornât a saltâ fûr il câs de precarietât di Onde Furlane, che e fâs un servizi public unic tal cjamp de culture e de informazion par furlan e par chest e varès di vê un jutori garantît de bande des istituzions e no lu à.
Un câs che al mostre che ancje chi nô no mancjin chei che a son dome «cjacaris e distintîf», soredut se il distintîf al è chel de acuile dal Friûl.
EURO FURLAN
eurofurlan@gmail.com
01/06/2012
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk